PTT แจงถอนการลงทุนธุรกิจปาล์มในตปท.แก้ปัญหาขาดทุนที่ยืดเยื้อ
PTT แจงถอนการลงทุนธุรกิจปาล์มในตปท.แก้ปัญหาขาดทุนที่ยืดเยื้อ
9 ต.ค. 2558

นายประเสริฐ สลิลอำไพ ผู้ช่วยกรรมการผู้จัดการใหญ่ สื่อสารองค์กรและกิจการเพื่อสังคม บริษัท ปตท. จำกัด (มหาชน) หรือ PTT เปิดเผยว่า ตามที่มีการนำเสนอข่าวการถอนการลงทุนในธุรกิจปลูกปาล์ม ที่ประเทศ อินโดนีเซียนั้น ในการดำเนินธุรกิจดังกล่าวมีผลขาดทุนต่อเนื่องมาตั้งแต่ปี 2550 
จากการตรวจสอบภายในของ ปตท. พบปัญหาต่างๆ ซึ่งส่วนหนึ่งเกิดจากที่มีผู้บริหารดำเนินการผิดทางวินัย และกระทำการส่อไปในทางทุจริต จึงได้สั่งการลงโทษ และส่งเรื่องต่อคณะกรรมการป้องกันและปราบปรามการทุจริตแห่งชาติ (ป.ป.ช.) พร้อมทั้งฟ้องต่อศาลแพ่ง เรียกร้องค่าเสียหาย เพื่อรักษาประโยชน์ของ ปตท. ซึ่งขณะนี้อยู่ในขั้นตอนการดำเนินคดี
ส่วนการพิจารณาถอนการลงทุนในธุรกิจปลูกปาล์มนั้น สืบเนื่องมาจากการลงทุนมีจำนวน 5 พื้นที่  ได้ประสบปัญหาขาดทุนมาอย่างต่อเนื่อง คณะกรรมการ ปตท.พิจารณาเห็นว่า เป็นธุรกิจที่ ปตท.ไม่มีความเชี่ยวชาญทั้งในเชิงธุรกิจและความเข้าใจในพื้นที่  จึงมีมติให้ถอนการลงทุน และขายกิจการออกไปเพื่อป้องกันความเสียหายในอนาคต
โดยขณะนี้ได้ขายไปแล้ว 3 พื้นที่ และกำลังดำเนินการในอีก 2 พื้นที่  ซึ่งการขายพื้นที่ นั้นผ่านกระบวนการประมูลอย่างรอบคอบ รัดกุม เหมาะสม โดยได้ดำเนินการมาแล้วเป็นระยะเวลามากกว่า 1 ปี
ทั้งนี้ ขณะนี้ การดำเนินการสอบสวนอยู่ในขั้นตอนของคณะกรรมการป้องกันและปราบปรามการทุจริตแห่งชาติ (ป.ป.ช.) และศาลฯ ซึ่งปตท.พร้อมที่จะให้ความร่วมมือในการสอบสวนอย่างเต็มที่  เพื่อให้การสอบสวนเป็นไปอย่างต่อเนื่องโปร่งใส
 